Lisa 4

Kaitseväe juhataja käskkirjaga kinnitatud

Kaitseväe distsiplinaarmäärustiku juurde

## **Vahetu sunni kasutamine kaitseväelise distsipliini tagamisel**

1. **peatükk**

 **Üldalused**

1. Vahetu sunni kasutamine kaitseväelise distsipliini tagamisel toimub vastavalt korrakaitseseaduse 5. peatükile „Vahetu sund“.
2. Vahetu sund on teise kaitseväelase mõjutamine füüsilise jõu, erivahendi või relvaga.
3. Vahetut sundi kasutatakse ohu olemasolul.
	1. Oht on olukord, kus ilmnenud asjaoludele antava objektiivse hinnangu põhjal võib pidada piisavalt tõenäoliseks, et lähitulevikus leiab aset korrarikkumine.
	2. Vahetu oht on olukord, kus korrarikkumine leiab juba aset või on suur tõenäosus, et see kohe algab. Vahetu ohu korral on korrarikkumine vahetult eelseisev või juba alanud.
	3. Kõrgendatud oht on oht isiku elule, kehalisele puutumatusele, füüsilisele vabadusele, suure väärtusega varalisele hüvele, suure keskkonnakahju tekkimise oht Kehalise puutumatuse riive on seksuaalse enesemääramise õiguse raske rikkumine või raske tervisekahjustuse tekitamine.
	4. Ohu hindamine tugineb konkreetses olukorras ilmnenud asjaoludele, ohuhinnangu aluseks peavad olema konkreetses olukorras selgunud faktid. Ohu hindamine ei saa tugineda üksnes arvamusele või oletusele, samuti ei saa olla hinnang üldine.
	5. Ohu hinnang peab olema objektiivne, st ohu olemasolu või puudumise hindamisel lähtutakse keskmise kujutletava korrakaitseametniku perspektiivist, st kuidas selline ametnik oleks pidanud olukorda hindama talle meetme kohaldamise otsustamise hetkel teada olnud asjaolude põhjal.
4. Vahetu sunni kasutamisel kaitseväelise distsipliini tagamisel kaitseväelasele lubatud erivahendid on:
	1. käerauad;
	2. sidumisvahend;
	3. teenistuskoer – ainult sõjaväepolitseile.
5. Vahetu sunni kasutamisel kaitseväelise distsipliini tagamisel on lubatud kasutada füüsilist jõudu.
	1. Füüsilise jõu kasutamine isiku suhtes on:
		1. käsivõitluse võtete kasutamine isiku suhtes;
		2. isiku kinnihoidmine,
		3. isiku kõrvalelükkamine;
		4. isiku mahaviimine;
		5. käte ja jalgade haardesse võtmine;
		6. isiku äraviimine;
		7. isiku püsti aitamine, kui sellega murtakse isiku tahe;
		8. jms.
	2. Füüsilise jõu kasutamine asja suhtes on:
		1. sõiduki avamine;
		2. ukseluku lõhkumine ja avamine;
		3. koti avamine;
		4. jms.
	3. Füüsilise jõu kasutamine lähtuvalt intensiivsusest:
		1. kerge - füüsiline takistamine, suunamine, haaramine, jms;
		2. keskmine – aktiivne mõjutamine, heited, kinnihoidmine, kaitsetehnika löökide eest, jms;
		3. raske – löögid, lämmatamine.
6. Vahetu sunni kasutamisel kaitseväelise distsipliini tagamisel kaitseväelasele lubatud relvad on:
	1. gaasipihusti;
	2. külmrelv:
		1. kumminui;
		2. teleskoopnui;
	3. tulirelv:
		1. püstol;
		2. püstolkuulipilduja;
		3. automaat;
		4. pumppüss;
		5. täpsuspüss (täpsusrelv).
7. Vahetu sunni kohaldamise lubatavus.
	1. Kaitseväelise distsipliini tagamiseks võib kohaldada vahetut sundi ainult juhul, kui kaitseväelasele kehtiva käsuga või hoiatusega ohu väljaselgitamiseks, ohu tõrjumiseks, kaitseväelise distsipliini rikkumise lõpetamiseks, kui pandud kohustuse täitmise tagamine ei ole võimalik või ei ole õigel ajal võimalik.
	2. Vahetut sundi on lubatud kohaldada ilma eelneva käsuta või hoiatuseta, kui käsu andmine või hoiatamine ei ole võimalik vahetu kõrgendatud ohu – vahetu ründe tõrjumise või korrarikkumise kõrvaldamise kiire vajaduse tõttu.
	3. Vahetut sundi ei ole lubatud kohaldada ütluse, arvamuse või seletuse saamiseks.
8. Vahetu sunni kasutamise proportsionaalsus.
	1. Vahetu sunni rakendamine, sh valitud vahend peab olema proportsionaalne:
		1. sobiv, ehk valitud vahetu sunni vahendiga on võimalik saavutada eesmärk;
		2. vajalik, ehk mitme (sobiva) vahendi vahel valitakse mõjus, kuid (isikule ja üldsusele) vähimat kahju tekitav vahend;
		3. mõõdupärane, ehk (sobiv ja vajalik) vahend ei tohi tekitada suuremat kahju, kui ära hoitakse.
	2. Vahetu sund ei ole proportsionaalne, kui sellega tekitatakse suurem kahju kui ära hoitakse.
	3. Proportsionaalsus ei ole tagatud, kui vahetut sundi kohaldatakse üldohtlikul viisil.
	4. Vahetu sunni kohaldamine tuleb viivitamata lõpetada, kui nõutav eesmärk on saavutatud või kui see ei ole saavutatav sunniga.
9. Kui vahetu sunni kohaldamisega tekitatakse kaitseväelasele kehavigastus, on vahetu sunni kasutaja kohustatud tagama kaitseväelasele esimesel võimalusel esmaabi andmise ning vajaduse korral kiirabi kutsumise.
10. Vahetu sunni eest hoiatamine.
	1. Enne vahetu sunni kohaldamist on vahetut sundi kasutav kaitseväelane kohustatud hoiatama teist kaitseväelast, kelle suhtes või kelle omandis või valduses oleva asja suhtes ta kavatseb vahetut sundi kohaldada. Hoiatusega käsu mittetäitmise tagajärgede eest määratakse võimaluse korral kaitseväelasele käsu täitmise tähtaeg, pärast seda võib vahetut sundi kohaldada, kui kaitseväelane jätab käsu tähtaegselt täitmata.
	2. Kui hoiatus on tehtud kirjalikult, kordab vahetut sundi kasutav kaitseväelane hoiatust suuliselt, enne kui asub vahetut sundi kohaldama.
	3. Hoiatamisest võib loobuda ainult juhul, kui hoiatamine ei ole võimalik vahetu kõrgendatud ohu – vahetu ründe tõrjumise või korrarikkumise kõrvaldamise kiire vajaduse tõttu.

1. Käeraudade ja sidumisvahendi kasutamine.
	1. Vahetu sunni kasutamise õigust omav kaitseväelane võib teise kaitseväelase suhtes kasutada käeraudu, kui on alust arvata, et kaitseväelane võib:
		1. rünnata teist isikut, osutada kaitseväelasele või politseile füüsilist vastupanu või kahjustada suure väärtusega varalist hüvet;
		2. põgeneda või teda võidakse ebaseaduslikult vabastada, kui temalt on seaduse alusel võetud vabadus, või;
		3. ennast vigastada või enese tappa.
	2. Kui käeraudade kasutamine ei ole võimalik, võib vahetu sunni kasutamise õigust omav kaitseväelane eelmises punktis sätestatud alustel kasutada sidumisvahendit, kui see ei sea ohtu kaitseväelase elu, ei tekita talle kehavigastust ega põhjusta suurt füüsilist valu. Sidumisvahendi kasutamine ei tohi kesta üle ühe tunni järjest.

1. Tulirelva kasutamine.
	1. Kaitseväelise distsipliini tagamiseks võib kasutada kõrgendatud ohu tõrjumiseks tulirelva, kui ohu tõrjumine füüsilise jõuga, külm- või gaasirelvaga ei ole võimalik või ei ole õigel ajal võimalik, ning arvestusega, et tulirelva kasutamisel tehakse kõik võimalik, et sellega ei seataks ohtu muud kaalukat hüvet.
	2. Vahetu sunni kasutamise õigusega kaitseväelane võib kasutada teise kaitseväelase suhtes tulirelva ainult tema ründamis-, vastupanu- või põgenemisvõimetuks muutmiseks äärmise abinõuna juhul, kui seda eesmärki ei ole võimalik saavutada asja vastu tulirelva kasutamisega ega muu vahetu sunni vahendiga, ning kui see on ühtlasi vajalik, et:
		1. tõrjuda vahetu oht elule või kehalisele puutumatusele;
		2. tõkestada vahetult eesseisva või juba asetleidva vägivaldse esimese astme kuriteo toimepanemist või sellise kuriteo toimepanemist, mille eest võib karistusena mõista eluaegse vangistuse;
		3. pidada kinni kahtlustatav, süüdistatav või süüdimõistetu või takistada tema põgenemist, kui temalt võib seaduse alusel võtta vabaduse või on see temalt seaduse alusel võetud seoses esimese astme vägivaldse kuriteo toimepanemisega või kuriteo toimepanemisega, mille eest võib talle karistusena mõista eluaegse vangistuse.
	3. Hoiatuslask ei ole tulirelva kasutamine
	4. Sihtimine isiku suunas ja siis hoiatuslask on relva kasutamine.
2. **peatükk**

**Vahetu sunni kasutamise olukorrad**

* + - 1. **jaotis**

**Passiivset vastupanu osutav kaitseväelane**

1. Passiivset vastupanu osutav kaitseväelane keeldub allumast käskudele ja korraldustele, ta võib suuliselt oma allumatust väljendada, käsu kohaseid füüsilisi tegevusi mitte teha, näiteks istuvast asendist püsti tõusta, liikumast käsuga määratud kohta jms, hoiab kinni esemetest või varjub, kuid ta ei tee otseselt kaitseväelise distsipliini tagajate vastu suunatud tegevusi.
2. Vahetu sunni kasutamise järjestikulised tegevused passiivset vastupanu osutava kaitseväelase suhtes:
	1. käsu kordamine ja mõistliku tähtaja määramine käsu täitmiseks;
	2. suuline hoiatamine vahetu sunni kasutamisest kaitseväelase suhtes;
	3. tegevuslik hoiatamine vahetu sunni kasutamisest kaitseväelase suhtes;
		1. füüsilise jõu kasutamiseks vajaliku võitlusasendi sisse võtmine;
		2. gaasipihusti suunamine kaitseväelase poole;
		3. kummi- või teleskoopnuia suunamine kaitseväelase poole ja vajadusel löögi imitatsiooni tegemine;
	4. vahetu sunni kasutamine kaitseväelase suhtes, kasutades füüsilist jõudu, gaasipihustit, kummi- või teleskoopnuia, käeraudu või sidumisvahendit.
3. Käskude ja hoiatuste tegemise korduste arvu otsustab vahetu sunni kasutaja.
4. Kui kaitseväelane alustab ründetegevust vahetut sundi kasutatavate kaitseväelaste suhtes, siis võib hoiatustest loobuda ja vahetut sundi kasutada.
5. Vahetu sunni kasutamine kestab kuni vastupanu lõppemiseni ja kaitseväelase ründamis-, vastupanu- või põgenemisvõimetuks muutumiseni.
6. Kui vahetu sunni käigus tekkis kaitseväelasele kehavigastus tuleb kutsuda kohale meedik abi andmiseks.
7. Passiivset vastupanu osutava kaitseväelase suhtes on keelatud võtta välja tulirelv ning teha hoiatuslask tulirelvast.

**2.jaotis**

**Aktiivset vastupanu osutav kaitseväelane**

1. Aktiivset vastupanu osutav kaitseväelane on võtnud sisse füüsilise võitluse asendi, võtnud vastupanu osutamiseks kätte eseme (näiteks kaika), tööriista, gaasi- või külmrelva. Samuti on kaitseväelane nii sõnaliselt kui ka tegevuslikult väljendanud oma tegevuse eesmärgina aktiivse vastupanu osutamise. On olemas reaalne oht, et kaitseväelane asub ründetegevusele kaitseväelist distsipliini tagavate kaitseväelaste suhtes.
2. Vahetu sunni kasutamise järjestikulised tegevused aktiivset vastupanu osutava kaitseväelase suhtes:
	1. käsu kordamine ja mõistliku tähtaja määramine käsu täitmiseks, käsk peab sisaldama nõuet võimaliku võitlusolukorra lõpetamiseks ja kätte võetud eseme ära panemiseks;
	2. suuline hoiatamine vahetu sunni kasutamisest kaitseväelase suhtes;
	3. tegevuslik hoiatamine vahetu sunni kasutamisest kaitseväelase suhtes;
		1. füüsilise jõu kasutamiseks vajaliku võitlusasendi sisse võtmine;
		2. gaasipihusti suunamine kaitseväelase poole;
		3. kummi- või teleskoopnuia suunamine kaitseväelase poole ja vajadusel löögi imitatsiooni tegemine.
	4. Vahetu sunni kasutamine kaitseväelase suhtes, kasutades füüsilist jõudu, gaasipihustit, kummi- või teleskoopnuia, käeraudu või sidumisvahendit.
	5. Kui aktiivset vastupanu osutav kaitseväelane on võtnud vastupanu osutamiseks kätte eseme (näiteks nuga või kirves), mille kasutamise tagajärjeks võib olla vahetu oht elule või kehalisele puutumatusele võib vahetu sunni kohaldamiseks kasutada tulirelva.
	6. Enne tulirelva kasutamist peab kaitseväelast hoiatama tehes hoiatuslasu. Hoiatuslaske võib olla mitu. Kui hoiatuslaskude järgselt aktiivset vastupanu osutav kaitseväelane asub ründele ja on reaalne oht elule või kehalisele puutumatusele võib tulistada tulirelvast kaitseväelase pihta püüdes vähimal määral kahjustada tulistatavat kaitseväelast.
	7. Hoiatuslaskude tegemisest võib loobuda, kui kaitseväelane on alustanud elu- või kehalise puutumatuse vastu suunatud ründetegevust.
3. Käskude ja hoiatuste tegemise korduste arvu otsustab vahetu sunni kasutaja.
4. Kui kaitseväelane alustab ründetegevust vahetut sundi kasutatavate kaitseväelaste suhtes, siis võib hoiatustest loobuda ja vahetut sundi kasutada.
5. Vahetu sunni kasutamine kestab kuni vastupanu lõppemiseni ja kaitseväelase ründamis-, vastupanu- või põgenemisvõimetuks muutumiseni.
6. Kui vahetu sunni käigus tekkis kaitseväelasele kehavigastus tuleb kutsuda kohale meedik abi andmiseks.

**3.jaotis**

**Tulirelvaga relvastatud vastupanu osutav kaitseväelane**

1. Tulirelvaga relvastatud vastupanu osutava kaitseväelase suhtes võib kasutada tema ründamis-, vastupanu- või tegevusvõimetuks muutmiseks tulirelva.
2. Tulirelvaga relvastatud vastupanu osutava katseväelase suhtes võib kasutada füüsilist jõudu, gaasipihustit, kuumi- ja teleskoopnuia käesoleva lisas sätestatud korras.
3. Järjestikulised tegevused tulirelva kasutamisel tulirelvaga relvastatud vastupanu osutava kaitseväelase suhtes:
	1. käsu kordamine ja mõistliku tähtaja määramine käsu täitmiseks, käsk peab sisaldama nõuet tulirelvast vabanemiseks ja vajadusel lahingumoona eemaldamiseks tulirelvast;
	2. suuline hoiatamine tulirelva kasutamisest;
	3. kui tulirelv ei ole kasutamisvalmiduses: on kabuuris, on laadimata võib kasutada olukorra lahendamiseks füüsilist jõudu, gaasipihustit, kummi- või teleskoopnuia.
	4. hoiatuslasu tegemine;
	5. tulirelva kasutamine kaitseväelase suhtes.
4. Käskude ja hoiatuste korduste ning hoiatuslaskude arvu otsustab vahetu sunni kasutaja.
5. Tulirelva kasutamisel tuleb püüda vähimal määral kahjustada tulistatavat kaitseväelast.
6. Kui kaitseväelane asub sooritama tegevusi, mis on suunatud tulirelva kasutamisele - relva laadimine, laetud relva suunamine teiste isikule poole ja tulistamine - võib vahetu sunni kasutaja kasutada tulirelva ilma eelneva hoiatuseta.
7. Kui tulirelva kasutamise käigus tekkis kaitseväelasele kehavigastus tuleb kutsuda kohale meedik abi andmiseks.